CELEX: 32021D0826(01)
Language: ro
Date: 2021-08-04 00:00:00
Title: Decizia Comisiei din 4 august 2021 de înființare a grupului de experți pentru consultanță tehnică în domeniul producției ecologice (EGTOP) 2021/C 343/03

26.8.2021   
               
               
                  RO
               
               
                  Jurnalul Oficial al Uniunii Europene
               
               
                  C 343/15
               
            
         DECIZIA COMISIEI
         din 4 august 2021
         de înființare a grupului de experți pentru consultanță tehnică în domeniul producției ecologice (EGTOP)
         (2021/C 343/03)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:
         
                     (1)
                  
                  
                     Regulamentul (UE) 2018/848 al Parlamentului European și al Consiliului (1) definește obiectivele și principiile aplicabile producției ecologice și stabilește cerințele de bază în ceea ce privește producția, etichetarea și controlul produselor ecologice.
                  
               
                     (2)
                  
                  
                     Comisia are nevoie de consultanță tehnică pentru a lua decizii privind autorizarea produselor, substanțelor și tehnicilor destinate a fi utilizate în agricultura ecologică și în prelucrarea produselor ecologice, în conformitate cu Regulamentul (UE) 2018/848. De asemenea, Comisia are nevoie de consultanță tehnică atunci când are în vedere elaborarea sau îmbunătățirea altor norme de producție ecologică și, în general, pentru orice alte aspecte tehnice ale producției ecologice. Pentru această consultanță, Comisia trebuie să recurgă la expertiza unor specialiști reuniți în cadrul unui organism consultativ.
                  
               
                     (3)
                  
                  
                     Prin urmare, este necesar să se înființeze un grup de experți în domeniul producției ecologice și să se definească sarcinile și structura acestuia, în conformitate cu Decizia C(2016) 3301 final a Comisiei (2).
                  
               
                     (4)
                  
                  
                     Grupul ar trebui să fie format din oameni de știință cu expertiză privind produsele, substanțele și tehnicile relevante și din experți cu competențe legate de producția ecologică, capabili să ofere Comisiei consultanță tehnică independentă, de nivel înalt și transparentă.
                  
               
                     (5)
                  
                  
                     Decizia 2009/427/CE a Comisiei (3) a instituit un grup de experți în sensul Regulamentului (CE) nr. 834/2007 al Consiliului (4). Grupul respectiv a emis avize cu privire la anumite categorii de substanțe și produse utilizate în producția ecologică. Deciziile privind autorizarea acestor substanțe au fost amânate de mai multe ori din cauza lipsei experților disponibili. În temeiul noului cadru juridic al Regulamentului (UE) 2018/848, vor trebui evaluate mai multe categorii de substanțe, cum ar fi substanțele pentru curățare și dezinfectare, precum și tehnici și metode specializate și inovatoare de prelucrare a alimentelor. Prin urmare, numărul avizelor solicitate a crescut semnificativ, în timp ce numărul experților disponibili care doresc să participe fără remunerare la un grup de experți pentru a sprijini Comisia a scăzut.
                  
               
                     (6)
                  
                  
                     Noul grup de experți trebuie să prezinte Comisiei avize cu privire la dosarele tehnice referitoare la autorizarea produselor, substanțelor și tehnicilor destinate a fi utilizate în agricultura ecologică și în prelucrarea produselor ecologice și cu privire la alte norme de producție ecologică și la alte aspecte tehnice ale producției ecologice. Avizele respective sunt esențiale pentru dezvoltarea și monitorizarea politicii și a legislației Uniunii privind producția ecologică, în special pentru adoptarea de acte de punere în aplicare de către Comisie, cum ar fi cele menționate la articolul 16 alineatul (3), articolul 17 alineatul (3) și articolul 24 alineatul (9) din Regulamentul (UE) 2018/848. În lipsa consultanței independente din partea unor experți independenți, este posibil ca politica în cauză a Uniunii să nu își atingă obiectivele. Prin urmare, membrii grupului trebuie să primească indemnizații speciale pe lângă rambursarea cheltuielilor, care să fie proporționale cu sarcinile specifice care le sunt atribuite și în conformitate cu standardele internaționale.
                  
               
                     (7)
                  
                  
                     Articolul 6 litera (a) din Regulamentul (UE) nr. 1306/2013 al Parlamentului European și al Consiliului (5) prevede finanțarea măsurilor referitoare la asistența tehnică și administrativă.
                  
               
                     (8)
                  
                  
                     Ar trebui instituite norme privind dezvăluirea informațiilor de către membrii grupului.
                  
               
                     (9)
                  
                  
                     Datele cu caracter personal trebuie prelucrate în conformitate cu Regulamentul (UE) 2018/1725 al Parlamentului European și al Consiliului (6).
                  
               
                     (10)
                  
                  
                     Decizia 2009/427/CE trebuie să fie abrogată,
                  
               DECIDE:
         
            Articolul 1
            Obiect
            Se înființează grupul de experți pentru consultanță tehnică în domeniul producției ecologice (denumit în cele ce urmează „grupul”).
         
         
            Articolul 2
            Sarcini
            Sarcinile grupului sunt:
            
                        (a)
                     
                     
                        să sprijine Comisia în evaluarea aspectelor tehnice ale producției ecologice, inclusiv a produselor, substanțelor, metodelor și tehnicilor care pot fi utilizate în producția ecologică, ținând seama de obiectivele și de principiile stabilite în Regulamentul (UE) 2018/848 și de obiectivele de politică suplimentare în ceea ce privește producția ecologică;
                     
                  
                        (b)
                     
                     
                        să sprijine Comisia în vederea îmbunătățirii normelor existente și a elaborării de noi norme referitoare la Regulamentul (UE) 2018/848;
                     
                  
                        (c)
                     
                     
                        să stimuleze schimbul de experiență și de bune practici în domeniul aspectelor tehnice legate de producția ecologică.
                     
                  
         
            Articolul 3
            Consultare
            
               (1)   Comisia poate consulta grupul cu privire la orice aspect legat de producția ecologică.
            
            
               (2)   Președintele grupului poate recomanda Comisiei să consulte grupul cu privire la o chestiune specifică.
            
         
         
            Articolul 4
            Componență – Numirea membrilor
            
               (1)   Grupul este compus din cel mult 13 membri.
            
            
               (2)   Membrii sunt persoane fizice numite cu titlu personal, care acționează în mod independent și în interesul public.
            
            
               (3)   Membrii care nu mai sunt în măsură să contribuie în mod efectiv la deliberările grupului și care, în opinia Direcției Generale Agricultură și Dezvoltare Rurală („DG AGRI”) din cadrul Comisiei, nu respectă condițiile prevăzute la articolul 339 din Tratatul privind funcționarea Uniunii Europene sau care demisionează nu mai fac parte din grup și pot fi înlocuiți pentru perioada rămasă până la încheierea mandatului lor.
            
         
         
            Articolul 5
            Procesul de selecție
            
               (1)   Selecția membrilor grupului se efectuează prin intermediul unei cereri publice de candidaturi, care se publică în Registrul grupurilor de experți ai Comisiei și al altor entități similare (denumit în continuare „Registrul grupurilor de experți”). În plus, cererea de candidaturi poate fi publicată și prin alte mijloace, inclusiv pe site-uri web specializate. Cererea de candidaturi trebuie să precizeze clar criteriile de selecție, inclusiv expertiza solicitată în ceea ce privește activitatea care urmează să fie desfășurată. Termenul minim pentru candidaturi este de patru săptămâni.
            
            
               (2)   Persoanele care candidează pentru a deveni membri ai grupului divulgă orice situație care ar putea da naștere unui conflict de interese. În special, Comisia solicită persoanelor respective să transmită un formular conținând declarația de interese („DdI”) pe baza formularului-standard DdI pentru grupuri de experți (7), însoțit de un curriculum vitae (CV) actualizat, ca parte a cererii lor. Transmiterea unui formular DdI completat corespunzător este necesară pentru ca o persoană să poată fi numită membru cu titlu personal. Evaluarea conflictului de interese se efectuează de către Comisie în conformitate cu normele orizontale ale Comisiei care se aplică grupurilor de experți („normele orizontale”).
            
            
               (3)   Membrii grupului sunt numiți de către directorul general al DG AGRI din rândul specialiștilor competenți în domeniile menționate la articolul 2 și la articolul 3 alineatul (1), care au răspuns cererii publice de candidaturi.
            
            
               (4)   Ceilalți candidați potriviți care au răspuns la cererea publică de candidaturi și care nu sunt numiți membri ai grupului sunt incluși pe o listă de rezervă. Comisia cere consimțământul candidaților înainte de a le include numele pe lista de rezervă.
            
            
               (5)   Membrii grupului sunt numiți pentru un mandat de patru ani reînnoibil și nu pot rămâne în funcție mai mult de trei mandate consecutive. Aceștia rămân în funcție până la încheierea mandatului lor sau până la înlocuirea lor în conformitate cu articolul 4 alineatul (3).
            
         
         
            Articolul 6
            Președinte
            DG AGRI numește președintele și doi vicepreședinți ai grupului.
         
         
            Articolul 7
            Funcționare
            
               (1)   Grupul acționează la cererea DG AGRI.
            
            
               (2)   Reuniunile grupului se desfășoară, în principiu, la sediul Comisiei sau la distanță, dacă circumstanțele impun acest lucru. De comun acord cu DG AGRI, grupul poate decide, cu majoritatea simplă a membrilor săi, ca lucrările reuniunilor individuale să fie înregistrate, în conformitate cu normele relevante privind protecția datelor.
            
            
               (3)   DG AGRI asigură serviciile de secretariat. La reuniunile grupului și ale subgrupurilor acestuia pot participa funcționari din alte departamente ale Comisiei care sunt interesați de aceste lucrări.
            
            
               (4)   Cu acordul DG AGRI, grupul poate decide, cu majoritatea simplă a membrilor săi, ca deliberările să fie publice.
            
            
               (5)   Procesele-verbale ale discuțiilor pe marginea fiecărui punct de pe ordinea de zi și ale avizelor emise de grup sunt concludente și complete. Procesele-verbale se întocmesc de către secretariat, sub responsabilitatea președintelui.
            
            
               (6)   În principiu, grupul adoptă prin consens avizele, recomandările și rapoartele sale. În cazul unui vot, rezultatul votului se decide cu majoritatea simplă a membrilor. Membrii care au votat împotrivă au dreptul ca la avize, recomandări sau rapoarte să se anexeze un document care să rezume argumentele pe care se întemeiază poziția lor.
            
         
         
            Articolul 8
            Subgrupuri
            
               (1)   Pentru analizarea unor chestiuni specifice, DG AGRI poate înființa subgrupuri al căror mandat este stabilit de DG AGRI. Subgrupurile își desfășoară activitatea în conformitate cu normele orizontale și raportează grupului. De îndată ce mandatul lor este îndeplinit, acestea sunt dizolvate.
            
            
               (2)   DG AGRI selectează membrii subgrupurilor din rândul membrilor grupului sau de pe lista de rezervă menționată la articolul 5 alineatul (4).
            
         
         
            Articolul 9
            Experții invitați
            DG AGRI poate invita experți care dețin cunoștințe de specialitate cu privire la un anumit subiect de pe ordinea de zi, pentru a participa, ad-hoc, la activitățile grupului sau ale subgrupurilor sale.
         
         
            Articolul 10
            Observatori
            
               (1)   Organizațiile pot beneficia de un statut de observator, în conformitate cu normele orizontale, prin invitație directă.
            
            
               (2)   Organizațiile care au primit statutul de observator își desemnează reprezentanții.
            
            
               (3)   Reprezentanții observatorilor pot fi autorizați de președinte să participe la discuțiile grupului și să ofere cunoștințe de specialitate. Aceștia nu au însă drept de vot și nici nu participă la formularea recomandărilor sau a avizelor grupului.
            
         
         
            Articolul 11
            Regulament de procedură
            La propunerea și cu acordul DG AGRI, grupul își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți, în conformitate cu normele orizontale (8).
         
         
            Articolul 12
            Secretul profesional și gestionarea informațiilor clasificate
            Membrii grupului și reprezentanții acestora, precum și experții și observatorii invitați respectă obligația privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (9) și 2015/444 ale Comisiei (10). În cazul în care nu se respectă aceste obligații, Comisia poate lua toate măsurile care se impun.
         
         
            Articolul 13
            Transparență
            
               (1)   Grupul și subgrupurile sale sunt înregistrate în Registrul grupurilor de experți.
            
            
               (2)   În ceea ce privește componența grupului și a subgrupurilor, în Registrul grupurilor de experți se publică următoarele date:
               
                           (a)
                        
                        
                           numele persoanelor numite cu titlu personal;
                        
                     
                           (b)
                        
                        
                           numele observatorilor.
                        
                     
            
               (3)   Toate documentele relevante, inclusiv ordinile de zi, procesele-verbale, avizele și contribuțiile participanților, se publică fie în Registrul grupurilor de experți, fie prin includerea în registru a unui link către un site web specializat care conține informațiile respective. Accesul la site-urile web specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică cu suficient timp înainte de reuniune, iar procesele-verbale și avizele se publică fără întârziere după reuniune. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, conform definiției de la articolul 4 din Regulamentul (CE) nr. 1049/2001 al Parlamentului European și al Consiliului (11).
            
         
         
            Articolul 14
            Cheltuieli aferente reuniunilor
            Cheltuielile de deplasare și de ședere suportate de membrii grupului și de experții invitați ca urmare a participării lor la reuniunile grupului sau ale subgrupurilor sunt rambursate de Comisie în conformitate cu dispozițiile în vigoare în cadrul Comisiei, în limitele creditelor disponibile alocate în cadrul procedurii anuale de alocare a resurselor.
         
         
            Articolul 15
            Indemnizații speciale
            Membrii grupului și experții invitați au dreptul la indemnizații speciale pentru munca lor de pregătire și/sau participarea la activitățile grupului și la reuniuni conexe, așa cum se prevede în anexă.
         
         
            Articolul 16
            Abrogare
            Decizia 2009/427/CE se abrogă.
            Trimiterile la decizia abrogată se interpretează ca trimiteri la prezenta decizie.
         
         
            Adoptată la Bruxelles, 4 august 2021.
            
               
                  Pentru Comisie
               
               Janusz WOJCIECHOWSKI
               
                  Membru al Comisiei
               
            
         
         
            (1)  Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (JO L 150, 14.6.2018, p. 1).
         
            (2)  Decizia C(2016) 3301 final a Comisiei din 30 mai 2016 de instituire a normelor orizontale privind crearea și funcționarea grupurilor de experți ale Comisiei.
         
            (3)  Decizia 2009/427/CE a Comisiei din 3 iunie 2009 de constituire a grupului de experți pentru consultanță tehnică în domeniul producției ecologice (JO L 139, 5.6.2009, p. 29).
         
            (4)  Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (JO L 189, 20.7.2007, p. 1).
         
            (5)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).
         
            (6)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (7)  A se vedea articolul 11 din normele orizontale și anexa 4 la acestea.
         
            (8)  A se vedea articolul 17 din normele orizontale.
         
            (9)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).
         
            (10)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).
         
            (11)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Scopul acestor excepții este de a proteja securitatea publică, chestiunile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.
      
      
         
            ANEXĂ
            Indemnizații speciale
            
               (1)   
               Membrii grupului sau ai unui subgrup și experții invitați au dreptul la o indemnizație specială care îi remunerează pentru participarea în persoană sau la distanță la reuniunile grupului sau ale subgrupului. Indemnizația specială se plătește sub forma unui cost unitar zilnic pentru fiecare zi de lucru întreagă, astfel cum se specifică în tabelul de mai jos. Indemnizația totală se calculează și se rotunjește în sus la valoarea corespunzătoare celei mai apropiate jumătăți de zi lucrătoare.
               
                           Reuniuni ale grupului/reuniuni ale subgrupurilor
                        
                        
                           EUR/zi întreagă  (1)
                           
                        
                     
                           Președinte
                        
                        
                           450
                        
                     
                           Vicepreședinte/raportor
                        
                        
                           450
                        
                     
                           Membri
                        
                        
                           300
                        
                     
                           Expert invitat
                        
                        
                           300
                        
                     
            
               (2)   
               
                  Membrii grupului sau ai unui subgrup au dreptul la o indemnizație specială pentru îndeplinirea funcției de raportor, cu scopul de a le recompensa munca depusă pentru activități cum ar fi pregătirea și finalizarea contribuției la raportul reuniunilor grupului sau subgrupului în afara reuniunilor. Această indemnizație specială constă în 450 EUR sub forma unui cost unitar zilnic pentru fiecare zi lucrătoare întreagă.
               
            
            
               (3)   
               
                  Membrii grupului sau ai unui subgrup și experții invitați au dreptul la o indemnizație specială pentru îndeplinirea funcției de raportor în vederea furnizării unor rapoarte științifice (sinteze, anchete și informații generale) utilizate la pregătirea reuniunilor grupului sau subgrupului, sau în vederea redactării raportului reuniunilor grupului sau subgrupului în urma reuniunilor.
               
            
            
               (4)   
               Președintele are dreptul la o indemnizație specială pentru supravegherea științifică și organizarea activității grupului în afara reuniunilor grupului.
               Atunci când solicită muncă pregătitoare, constând în special în redactarea de rapoarte sau avize ale grupului sau subgrupului, analize în sprijinul evaluării impactului sau supraveghere științifică, Comisia va preciza sarcinile care trebuie realizate, precum și calendarul lor. Calculul numărului de zile de lucru depinde în special de volumul de muncă legat de complexitatea problemei, lungimea perioadei necesare pentru realizarea sarcinilor din cauza cantității și a accesibilității datelor și literatura și informațiile științifice care trebuie colectate și prelucrate. Numărul orientativ de zile de lucru prevăzut mai jos poate să nu fie respectat numai în cazuri excepționale, justificate în mod corespunzător:
               
                           Numărul orientativ de zile de lucru
                        
                        
                           Tipul sarcinilor solicitate
                        
                     
                           1-10 zile
                        
                        
                           Activitate pregătitoare (rapoarte științifice, cercetare, analiză în sprijinul evaluării impactului)
                        
                     
                           4-6 zile
                        
                        
                           Raport în urma reuniunii grupului sau subgrupului, avizul EGTOP
                        
                     
                           10-30 zile
                        
                        
                           Supravegherea științifică și organizarea activității grupului în afara reuniunilor grupului, în special pentru a face recomandări Comisiei cu privire la planificarea științifică generală, la mobilizarea de experți externi, la definirea termenilor de referință ai rapoartelor științifice, precum și reuniunile grupului și subgrupurilor, cu privire la asigurarea disponibilității datelor existente și a studiilor științifice, precum și pentru a pregăti și coordona instituirea și reuniunile subgrupurilor, pentru a stabili legături cu alte organisme consultative, părți interesate și cu serviciile Comisiei (atât cu Direcția Generale Agricultură și Dezvoltare Rurală, cât și cu alte direcții generale și cu Centrul Comun de Cercetare)
                        
                     Experții care acționează în calitate de raportor cu scopul de a furniza rapoarte științifice în vederea pregătirii reuniunilor grupului sau subgrupului sau de a redacta raportul reuniunilor grupului sau subgrupului în urma reuniunilor și președintele care asigură supravegherea științifică și organizarea activității grupului în afara reuniunilor grupului sunt remunerați cu suma de 450 EUR sub forma unui cost unitar zilnic pentru fiecare zi de lucru întreagă.
            
            
               (1)  În cazul în care participarea are loc numai în cursul unei dimineți sau al unei după-amiezi, indemnizația este de 50 % din indemnizația zilnică integrală.